Brandslagoffer Sean: 'Dit voel soos 'n nagmerrie' | Maroela Media
Sean en sy ma Mé-Lissa. Foto: Facebook
Smith het gesê haar hart is baie seer oor wat met haar seun, Sean (16), gebeur het. "Dit voel of 'n mes deur my hart gesteek is. Wens almal kon Sean ken soos ek. Ons kon baklei het, maar hy was en is my steunpilaar. Dankie weereens vir almal se bystand, gebede en oproepe."
Smith het gesê diegene wat vir haar kind bid, sal nie weet hoeveel dit vir haar beteken nie. "Wens julle kon hom ontmoet en sien watse wonderlike, liefdevolle kind ek het. Hy het baie harte gesteel. Ek is moeg, hartseer en uitgeput."
Sean was intussen Maandag weer in die teater waartydens 'n groot hoeveelheid afskeiding van sy longe verwyder is. Daar is nou kommer dat sy wonde begin septies raak. Hy is ook weer aan 'n ventilator gekoppel en word onder verdowing gehou vir pyn. Sean gaan Woensdag weer teater toe en gaan later veloorplantings op sy nek, bolyf en arms moet ondergaan.
Daar is verlede week in onder drie uur meer as R840 000 op Jacaranda 94.2 ingesamel om Sean na Milpark-hospitaal oor te plaas.
Maroela Media het vroeër berig Sean, 'n leerder en inwoner van Theresapark in die noorde van Pretoria, het op 17 Oktober derdegraadse brandwonde aan sy hande, ken en nek en gedeeltes van sy rug, bors en arms opgedoen nadat sy hemp aan sy lyf aan die brand geslaan het in 'n fratsongeluk met petrol. Hy het ook inwendige brandwonde opgedoen toe hy vlamme ingeasem het.
Hy is na die Unitas-hospitaal in Centurion geneem waar die hospitaal hom op hul onkoste behandel het voor hy na die Dr. George Mukari-hospitaal oorgeplaas is toe daar 'n plek oopgegaan het. Daar is egter nie 'n brandsorgeenheid by dié hospitaal nie en dus is daar geld ingesamel om hom na 'n private hospitaal oor te plaas.
Nie een van ons weet waardeur jy gaan nie, al wat ons kan doen is bid vir julle. Wees sterk Mamma, God sal voorsien wat nodig is.